Skoolhoof vas ná hy glo skoolmeisie verkrag | Maroela Media
'n Vrystaatse skoolhoof is in hegtenis geneem nadat hy na bewering 'n 18-jarige leerder by sy skool verkrag het.
Sers. Mamello Mokhuoane, woordvoerder van die polisie, het gesê die 39-jarige man, 'n skoolhoof by 'n hoërskool in Thabong buite Welkom, is Saterdag in hegtenis geneem.
Die skoolhoof het glo die aand van 24 Julie omstreeks 23:50 saam met 'n groep leerders teruggekeer van 'n skooltoer in Johannesburg. Hy het met sy privaat voertuig die leerders by hul onderskeie wonings gaan aflaai.
Toe hy en een van die meisies alleen in die voertuig was, het hy op die hoek van die straat waar die meisie woon, stilgehou en haar gevra om hom te soen. Hy het haar daarna glo in die motor verkrag.
"Die 18-jarige meisie het een van haar vriende by die skool van die verkragting vertel en van die onderwysers het daarvan te hore gekom. Die onderwysers én die slagoffer se ma het die saak by die polisie aangemeld," het Mokhuoane gesê.